P6_TA(2007)0055

Hiina valitsuse ja dalai-laama saadikute vahelised kõnelused

Euroopa Parlamendi resolutsioon Hiina valitsuse ja dalai-laama saadikute vaheliste kõneluste kohta

Euroopa Parlament,

- võttes arvesse oma 26. oktoobri 2006. aasta resolutsiooni Tiibeti kohta [1];

- võttes arvesse oma 7. septembri 2006. aasta resolutsiooni ELi ja Hiina suhete kohta [2];

- võttes arvesse eesistuja 22. veebruari 2006. aasta avaldust, milles kinnitatakse, et Euroopa Liit toetab dialoogi Hiina valitsuse ja dalai-laama saadikute vahel ning loodab, et pooled näitavad üles head tahet, tehes põhiliste küsimuste käsitlemisel pragmaatilisi kokkuleppeid, mille abil jõuda Tiibeti küsimuse rahumeelse ja jätkusuutliku lahenduseni, mis on mõlemale poolele vastuvõetav;

- võttes arvesse komisjoni asepresidendi Günter Verheugeni poolt välisvoliniku Benita Ferrero-Waldneri nimel 15. detsembril 2005. aastal tehtud avaldust, et komisjon loodab Tiibeti küsimusele peatset lahenduse leidmist ning et nimetatud lahenduses arvestatakse Hiina suveräänsust ja Tiibeti rahva pürgimusi, ning et seda eesmärki on võimalik saavutada ainult rahumeelse protsessiga, mis põhineb otsesel ja avatud dialoogil, millele ei seata mingeid eeltingimusi;

- võttes arvesse Hiina Rahvavabariigi ja Tema Pühaduse dalai-laama esindajate vahel 2002. aasta septembris alguse saanud kõneluste raames seni peetud viit vooru;

- võttes arvesse kodukorra artikli 115 lõiget 5,

A. tervitades Hiina Rahvavabariigi ja Tema Pühaduse dalai-laama püüdeid lahendada Tiibeti küsimusi dialoogi abil;

B. arvestades, et väga olulistes küsimustes on poolte vahel erimeelsusi ning ühisele arusaamale pole suudetud jõuda Tiibeti ja Hiina ajalooliste suhete küsimuses;

C. võttes teadmiseks Hiina Rahvavabariigi valitsuse mure Hiina ühtsuse ja stabiilsuse pärast ning seda, et Euroopa Liit järgib ametlikult nn ühe Hiina poliitikat;

D. tõstes esile dalai-laama korduvaid kinnitusi, et ta ei püüdle Tiibeti iseseisvuse, vaid tavalise autonoomia poole;

E. kinnitades taas, et tiibeti rahva ühist etnilist, lingvistilist, religioosset ja kultuurilist identiteeti tuleb austada ning nende püüdlusi ühtse administratiivüksuse loomise poole tuleb julgustada;

F. arvestades, et 17. jaanuaril 2007 algasid Pekingis läbirääkimised uue EL-Hiina partnerluse ja koostöö raamlepingu üle;

G. arvestades, et dalai-laama on avaldanud soovi teha palverännak Hiinasse ning Tiibeti parlament eksiilis on teinud taotluse korraldada Hiina presidendi ja Tema Pühaduse dalai-laama kohtumine, mille abil luua usaldus Tiibeti ja Hiina rahva vahel ning suhetes rahvusvahelise üldsusega,

1. nõuab, et hoolimata eriarvamustest teatud olulistes küsimustes jätkaksid Hiina Rahvavabariigi valitsus ja dalai-laama eeltingimusteta ja tulevikku suunatud dialoogi, et võimaldada jõuda pragmaatilisele lahendusele, mille puhul tagatakse Hiina territoriaalne terviklikkus ja rahuldatakse tiibeti rahva pürgimused;

2. tervitab Hiina Rahvavabariigi valitsuse poolt vastu võetud õigusakte regionaalse etnilise autonoomia kohta, kuid märgib murega, et paljud neist sisaldavad tingimusi, mis takistavad nende rakendamist või seavad selle ohtu;

3. kutsub komisjoni, nõukogu ja EL liikmesriike toetama aktiivselt dialoogi tõhustamist ning hindama käegakatsutavate tulemuste puudumise korral ning mõlema poolega konsulteerides, mil viisil saaks Euroopa Liit aidata kaasa Tiibeti küsimuses lahendusele jõudmisele, sealhulgas näiteks Euroopa Liidu Tiibeti eriesindaja ametissenimetamise teel;

4. kutsub kõrget esindajat/nõukogu peasekretäri lisama alates 2007. aastast ühise välis- ja julgeolekupoliitika aruandesse ülevaadet Hiina Rahvavabariigi valitsuse ja Tema Pühaduse dalai-laama saadikute vahel peetavate kõneluste käigu kohta;

5. kutsub komisjoni üles tõstatama EL-Hiina uue partnerluse ja koostöö raamlepingu läbirääkimiste käigus küsimust Tiibeti olukorra ja poolte vahel kõneluste jätkamise kohta ning esitama Euroopa Parlamendile alates 2007. aastast aruandeid Hiina Rahvapartei valitsuse ja Tema Pühaduse dalai-laama saadikute vaheliste kõneluste käigu kohta;

6. kutsub nõukogu eesistujat üles võtma vastu deklaratsiooni, milles näidatakse, mil viisil võib EL lihtsustada Tiibeti küsimusele rahumeelse ja tasakaaluka lahenduse leidmist;

7. kutsub komisjoni, nõukogu ja EL liikmesriikide valitsusi üles tegema koostööd Ameerika Ühendriikide ja teiste Euroopa Liitu mittekuuluvate riikidega, et edendada dialoogi Hiina Rahvavabariigi valitsuse ja dalailaama vahel;

8. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Hiina Rahvavabariigi presidendile, valitsusele ja parlamendile ning Tema Pühadusele dalai-laamale.

[1] Vastuvõetud tekstid, P6_TA(2006)0465.

[2] ELT C 305 E, 14.12.2006, lk 219.

--------------------------------------------------